**Урок беларускай мовы ў 4 класе**

**Тэма: Неазначальная форма дзеяслова**

**Мэта:** сфарміраваць уяўленне аб неазначальнай форме дзеяслова.

**Задачы**:

* замацоўваць веды пра дзеяслоў як часціну мовы;
* адпрацоўваць уменне ставіць пытанні да дзеясловаў у неазначальнай форме, знаходзіць іх у сказах;
* узбагачаць слоўнікавы запас вучняў;
* садзейнічаць развіццю камунікатыўных якасцей;
* стварыць умовы для выхавання пачуцця калектывізму.

**Тып урока:** віртуальнае падарожжа

**Абсталяванне:** мультымедыйная прэзентацыя, карткі з заданнямі, чырвоныя і жоўтыя кругі.

1. **Арганізацыйны этап.**

**Слайд 1.**

 Мы ўмеем хутка думаць.

 Мы ўмеем разважаць.

 На ўроку вельмі добра

 Будзем усё запамінаць.

* Вазьміцеся за рукі, усміхніцеся адзін аднаму, падарыце цяпло вашых рук свайму суседу па парце і атрымайце ў падарунак цудоўны настрой.
* Жадаю поспехаў усім нам!
1. **Уступнае слова настаўніка.**
* Сёння на ўроку мы адправімся ў цікавае падарожжа на востраў Дзеясловаў.
* Дабрацца туды нялёгка. Гэта магчыма толькі ў тым выпадку, калі мы будзем працаваць добра і зладжана, заданні выконваць якасна.

**Слайд 2.**

* Устаўце словы і адгадайце загадку.

*Злева …, справа … – дзень у дзень – марскія ….*

*І не цягне на … – гэтак … я люблю. (Марак.)*

Словы для даведак: хвалі, далі, зямлю, мора.

* Хто такія маракі?
1. **Актуалізацыя ведаў.**

**Слайд 3.**

* На чым выходзяць у мора маракі? (На караблі.)
* У нас ёсць часткі карабля, на якіх запісаны пытанні. Калі мы адкажам на іх, то зможам пабудаваць карабль і стаць маракамі.
* Што абазначае дзеяслоў?
* На якія пытанні адказвае дзеяслоў?
* Як пішацца не з дзеясловамі?
* З якімі словамі ў сказе звязаны дзеясловы?
* Якой часцінай мовы ў сказе з’яўляецца дзеяслоў?
1. **Арфаграфічная размінка.**

**Слайд 4.**

*Падарож..а - вельмі цікавы а.пачынак. Яно можа дапамагчы спазна..ь невядомыя мясціны, пазнаёміцца з жыццём люд..ей. Так прыемна ісці незнаёмымі сце..камі, любавацца прыгажос..ю прыроды.*

* Устаўцепрапушчаныя літары і растлумачце іх напісанне.
* Знайдзіце дзеясловы.
* На якія пытанні яны адказваюць?
* Ці паказваюць гэтыя дзеясловы на час, лік, род?
1. **Паведамленне тэмы і мэты ўрока.**

**Слайд 5.**

Пад час марскога падарожжа мы:

* будзем даследаваць незнаёмую форму дзеясловаў;
* зможам праявіць свае творчыя здольнасці;
* паказаць мясцовым жыхарам вострава, як прыгожа мы ўмеем размаўляць на беларускай мове.

**Слайд 6.**

*У добры шлях!*

*Цікавых спраў наперадзе нямала.*

*Хутчэй жа да штурвала!*

* А адправімся мы ў падарожжа на нашым караблі па вызначаным маршруце, па дарозе будзем рабіць запісы ў бартавым журнале.
1. **Слоўнікавая работа.**

***Маршрут*** – шлях руху.

***Бартавы журнал*** – журнал, у якім вядзецца запіс назіранняў у час плавання.

* Бартавымі журналамі ў нас будуць сшыткі. Адкрыйце і запішыце дату нашагападарожжа.
1. **Хвілінка чыстапісання.**

**Слайд 7.**

* Адпраўляемся з порта Чыстапісанне. Паглядзіце, як хвалюецца мора.

 *ххх ХХХ ХвХв хв*

*хваля хваляванне хвалявацца*

* Назавіце часціны мовы.
* На якое пытанне адказвае дзеяслоў?
* На што заканчваецца?
* Зноў гэты загадкавы дзеяслоў. Хутчэй на востраў!
1. **Арганізацыя ўспрымання і асэнсавання новага матэрыялу.**

**Слайд 8.**

* Я бачу бераг вострава і таблічку з нейкім надпісам. Давайце прачытаем: *“Неазначальная форма дзеясловаў”.*
* Каб расшыфраваць гэты надпіс, звернемся да падручніка.

***Знаёмства з правіламна*** с. 72 (чытае настаўнік).

1. **Першасная праверка разумення новага матэрыялу.**

**Слайд 9.**

- На якія пытанні адказваюць дзеясловы ў неазначальнай форме?

- Каб ступіць на бераг вострава, нам неабходна даць сігнал мясцовым жыхарам, што мы ўжо тут.

***Гульня “Сігнал”***.

* Я называю дзеясловы, а вы ставіце пытанні. Калі яны ў неазначальнай форме, вы паднімаеце жоўтую картку, а калі – не, то – чырвоную.
1. **Замацаванне вывучанага матэрыялу.**
* Вось мы і на востраве. Давайце пакажам мясцовым жыхарам, як мы ўмеем працаваць.

***Работа па радах*** (практ.112, с. 72). (Тры вучні ад кожнага рада працуюць каля дошкі.)

**Слайд 10.**

1. *шы рад – дзеясловы, якія заканчваюцца на - ць.*

*2 - гі рад – дзеясловы, якія заканчваюцца на - чы.*

*3 - ці рад – дзеясловы, якія заканчваюцца на - ці.*

***Самастойная работа.*** (практ.111, с. 72).

**Слайд 11.**

* Як вы разумееце прыказкі?

**Фізкультхвілінка**

**Слайд 12.**

* Як называецца танец матросаў?
* Гэта танец “Яблычак”. Словы крышачку зменены і запісаны на слайдзе. Прачытайце іх, калі ласка.

*Эх, яблычак! Вельмі смачны ты!*

*Каб цябе пакаштаваць,*

*Перш за ўсё трэба дастаць.*

*(Пад музыку дзеці спяваюць і выконваюць танец.)*

***Работа ў парах***.

**Слайд 13.**

* Жыхарам вострава патрэбна дапамога. Яны вырашылі пачаць вывучаць беларускую мову. Але ніяк не могуць зразумець, што азначаюць запісаныя фразеалагізмы. Замяніце фразеалагізмы дзеясловамі ў неазначальнай форме.

*Вадзіць за нос – …, даць маху – …, зарубіць на носе – …, мазоліць вочы – …, навастрыць вушы – …, пусціць слязу – ….*

*Словы для даведак: падманваць, расплакацца, памыліцца, прыслухацца,надакучаць, запомніць.*

***Гімнастыка для вачэй* (Слайд 14).**

***Работа ў цэнтрах***.

- Мы знаходзімся ў цэнтры вострава. Тут папрацуем у цэнтрах пісьма, чытання і творчасці.

***Цэнтр Чытання.***

**Слайд 15.**

- Прачытайце верш. Знайдзіце і падкрэсліце дзеясловы ў неазначальнай форме.

*Каб любіць Беларусь нашу мілую,*

*Трэба ў розных краях пабываць.*

*Разумею цяпер, чаму з выраю*

*Жураўлі на Палессе ляцяць.*

 *Алесь Ставер*

***Цэнтр Творчасці.***

**Слайд 16.**

- Складзіце для жыхароў вострава запрашэнне ў госці да нас у Беларусь. Для гэтага дапоўніце схему словамі і запішыце ў сшыткі.

*Дарагія сябры!*

 *Нам давялося пабываць ….*

*Хочам запрасіць ….*

*Вы зможаце наведаць …,*

*убачыць …,*

*пачуць ….*

 *Вашыбеларускія сябры ….*

- Назавіце дзеясловы неазначальнай формы.

***Цэнтр Пісьма.***

**Слайд 17.**

- Скора час вяртацца дамоў.

- Дапоўніце сказы дзеясловамі ў неазначальнай форме, і мы даведаемся, як правільна развітацца нам з жыхарамі вострава.

Наша каманда павінна … на палубу, яшчэ раз … поглядам прыроду вострава, … рукой на развітанне сваім новым сябрам, … “вялікі дзякуй” за гасціннасць.

Словы для даведак:зайсці, сказаць, памахаць, акінуць.

***Справаздача цэнтраў.***

1. **Падвядзенне вынікаў урока.**

**Слайд 18.**

- Бачу родную зямлю! Нас сустракаюць нашыя родныя мясціны і прапануюць дапоўніць выказванне:

*Дзеясловы ў неазначальнай форме*

* *адказваюць на пытанні…*
* *заканчваюцца на …*
1. **Выстаўленне адзнак за работу на ўроку.**
2. **Інфарміраванне аб дамашнім заданні.**

**Слайд 19.**

- Слухайце загад капітана. Вам неабходна выканаць практ. 113, с.73, вывучыць правіла на с. 72.

1. **Рэфлексія.**

 **Слайд 20.**

* Выберыце сказ і закончыце яго:
* Сёння на ўроку я даведаўся, што …
* На ўроку мне было вельмі цікава, таму што …
* Мне было цяжка выконваць заданні, таму што …
* Я з задавальненнем …
* Вось і скончылася наша падарожжа. Час развітвацца. Дзякую вам за ўрок!

Маслак Таццяна Васільеўна,

настаўнік пачатковых класаў

ДУА “Галоўчыцкабудзянскі

дзіцячы сад – базавая школа”

Нараўлянскага раёна

Гомельскай вобласці